تنساني وانا متاني وجهك يكسر النجمات , 2014
بعدني بواهس العشاكـ
اتلمس مكاتيبك ترافة ماي
يا حلمي اشتهيت المس اديك بلهفة متاناة
وارجف من حنيني عليك سعفة تميل وي الريح
شديت بوصالك عمري جين اهواك
وامنيتي اكضي ايامي كلها اوياك
اشتم من هدوءك ريحة العنبر سوالف ليل
واسهر ما اعرف ليش السهر ما عايش الا وياي
انه صحراء كلبي اشتهت كطرة ماي
كاعد بالشمس بلكت تمد طولك عليه افياي
انتظرك ، قطار وقصص حلوه ابلمة السمار
فتش هاك كلبي وشوف
تلكه آثار جمره ونار
تلكه اشواك ومتاناة
وانشودة مطر
واحلام حيل اكبار
بس ارجوك جارك آني بالحب وانت تعرف زين حق الجار
احبك مو لأن عينك هدوء الليل
احبك مو لأن وجهك جناح الطير
احبك مو لان صوتك على اعتاب الصبح ألحان
احبك مو لأنك للجمال افنون
احبك مو لأن نص وجهك انته اعيون
احبك لان روحك شابكت روحي
احبك جي اجروحك تشبه جروحي
لا تتركني واني بعازة الياخذني طير احلام
لا تنساني واني متاني وجهك يكسر النجمات
لا تنساني وانا متاني وجهك يكسر النجمات